Guvernul și autoritățile locale au alocat sume importante de la buget în 2014, pentru construirea Catedralei Mântuirii Neamului și pentru lăcașurile de cult.

Autoritățile locale și Guvernul alocă în mod constant, anual, bani de la buget, atât pentru bisericile din parohiile locale, cât și pentru construcția proiectului gigantic al Bisericii Ortodoxe Române – Catedrala Mântuirii Neamului, de la București. În 2014, BOR a primit de la stat aproape 12 milioane de euro, doar pentru construcția Catedralei Mântuirii Neamului. În total, Guvernul a alocat în 2014, an electoral cu alegeri prezidențiale și europarlamentare, aproape 30 de milioane de euro pentru construirea și repararea bisericilor, sumă de aproape patru ori mai mare față de anul precedent, 2013, lipsit de scrutinuri.

Autoritățile locale au alocat, fiecare în ograda proprie, alți bani pentru biserici – în total peste 12 milioane de euro, după cum reiese din datele centralizate de gândul de la 33 din cele 41 de consilii județene și de la mai multe primării. Practic, bisericile din toată țara s-au bucurat aproximativ de aceiași bani câți a primit Catedrala Mântuirii Neamului, de la București. Precizăm că nu toate aceste autorități publice au fost transparente cu privire la cheltuirea banilor pentru biserici, unele refuzând să răspundă.

Cele mai darnice autorități locale cu bugetul bisericilor au fost Primăria sectorului 1 din București, cu peste 3,2 milioane euro alocați bisericilor, Consiliul Județean Hunedoara (peste 900.000 de euro), Consiliul Județean Cluj (aproape 800.000 de euro), Consiliul Județean Harghita (aproape 700.000 de euro) și Primăria Bacău (peste 630.000 de euro).

Au existat însă și autorități locale care nu au alocat niciun leu bisericilor în 2014 – Brașov, atât Consiliul Județean, cât și Primăria, Primăria Craiova, Primăria Sibiu, CJ Botoșani, CJ Galați, CJ Ialomița, CJ Vâlcea, CJ Teleorman sau CJ Sălaj.

În București, primăria sectorului 2, condusă de Neculai Onțanu, și primăria sectorului 5, condusă de Marian Vanghelie, au refuzat să răspundă solicitărilor gândul.

Catedrala Mântuirii Neamului: marii sponsori de stat sunt Guvernul și Primăria Capitalei

Șantierul Catedralei Mântuirii Neamului. Foto: Basilica.

Proiectul BOR de lângă Casa Poporului este construit în proporție de 15%, conform paginii de internet a proiectului, adunând până acum aproape 1.300 de donații doar pe internet, de la credincioși. Totuși, în 2014, o bună parte din bani a provenit din bugetul de stat.

Costul lucrărilor la Catedrala Mântuirii Neamului până la stadiul roșu-gri, adică pentru finalizarea construcției, fără tencuială, dar cu geamuri și uși, este de aproximativ 80 de milioane de euro, conform Patriarhiei Române.

„Datorită faptului că în ultima perioadă vremea a fost favorabilă, numărul de muncitori a rămas mărit, lucrându-se în trei schimburi. Se montează armătură rigidă și flexibilă între cota 18 și cota 27, iar la peretele altarului se lucrează între cotele 9 și 18. Se execută și zidărie atât la interior, între abside și altar, cât și la exterior, în zona de vest a cafasului și la abside. De asemenea, se fac lucrări și la catapeteasmă”, informa, pe 12 martie, Patriarhia Română, pe siteul proiectului.

Guvernul României, prin Secretariatul de Stat pentru Culte, a alocat 47 de milioane de lei (10,6 milioane euro) în 2014, pentru construcția Catedralei Mântuirii Neamului.

Autoritățile locale nu au fost atât de generoase, cele mai multe refuzând să aloce bani acestui proiect, în ciuda insistențelor BOR, care a lansat de-a lungul timpului apeluri publice. Aproape toate consiliile județene și primăriile contactate de gândul au precizat că nici în 2015 nu intenționează să aloce bani pentru acest proiect al BOR.

Totuși, cel mai generos contributor la Catedrală a fost Primăria Capitalei, condusă de Sorin Oprescu. De aici au venit în 2014 5 milioane de lei (1,12 milioane euro). Dintre autoritățile locale, la proiect au mai contribuit în 2014 Consiliul Județean Vrancea cu 504.000 lei (și promisiunea de încă un milion de lei în 2015), Consiliul Județean Ilfov cu 300.000 de lei și Consiliul Județean Timiș cu 100.000 de lei (tot atât intenționează să dea și în 2015).

În total, de la autoritățile locale care au răspuns solicitărilor gândul, în 2014 au venit pentru Catedrala Mântuirii Neamului 5,9 milioane lei (1,33 milioane euro).

Până în 2014, proiectul gigantic al BOR mai primise 32 de milioane de euro, de la autoritățile statului și din donațiile credincioșilor, după cum a arătat gândul aici.

Cel puțin 12 milioane de euro de la autoritățile locale, pentru biserici

Unele Consilii Județene și primării au alocat bani ș pentru bisericile din propriile raze administrative, în 2014. În total, cel puțin 12 milioane de euro (54 milioane de lei), suma reprezentând doar totalul centralizat de la autoritățile locale care au răspuns solicitărilor gândul.

Cei mai mulți bani au alocat pentru construcția sau reparația bisericilor Primăria sectorului 1 din București, cu peste 3,2 milioane euro alocați bisericilor, Consiliul Județean Hunedoara (peste 900.000 de euro), Consiliul Județean Cluj (aproape 800.000 de euro), Consiliul Județean Harghita (aproape 700.000 de euro) și Primăria Bacău (peste 630.000 de euro).

Cel mai puțin darnice au fost Primăria sectorului 4 din București (10.000 de lei), Primăria Snagov (15.000 de lei), CJ Neamț (19.300 lei), CJ Satu Mare (61.500 lei), CJ Vaslui și CJ Buzău (câte 100.000 de lei).

Au existat însă și autorități locale care nu au alocat niciun ban bisericilor, din bugetele locale, în 2014: Brașov, atât Consiliul Județean, cât și Primăria, Primăria Craiova, Primăria Sibiu, CJ Botoșani, CJ Galați, CJ Ialomița, CJ Vâlcea, CJ Teleorman sau CJ Sălaj.

TOPUL AUTORITĂȚILOR LOCALE CARE AU DAT BANI BISERICILOR ÎN 2014 (ÎN LEI)